Langinės kregždės

Langinės kregždės (Delichon) – žvirblinių paukščių (Passeriformes) būrio, kregždinių (Hirundinidae) šeimos paukščių gentis.

Langinių kregždžių genties pavadinimas „Delichon“ yra senovės graikų kalbos žodžio ‘χελιδὡν’ (chelidôn), reiškiančio kregždę, anagrama.

Paplitimas ir biotopas 
Peri Eurazijoje. Europinės populiacijos per Sacharą žiemoti skrenda į Užsachario Afriką. Azijos šiaurinės populiacijos žiemoja Užsachario Afrikoje, Pietvakarių, Pietų ir Pietryčių Azijoje. Nepalinės langinės kregždės (Delichon nipalense) gyvena sėsliai.

Elgsena 
Langinės kregždės lizdus suka kolonijomis ant uolų, mūrinių pastatų konstrukcijų ar po tiltais, statydamos iš drėgnos ar šlapios žemės gabaliukų sulipditus lizdus, kurių pagrindą iškloja plunksnomis ir žole. Dažniausiai deda 3-5 kiaušinius, kuriuos peri 14-16 dienų. Jaunikliai lizdą palieka po 22—32 dienų, nors dar apie savaitę jie priklausomi nuo tėvų. Per palankų sezoną dažniausiai išveda dvi jauniklių vadas.

Smulkius vabzdžius gaudo vikriai skraidydamos ore.

Išvaizda 
Langinių kregždžių rūšių morfologiniai bruožai panašūs, visoms būdingas baltas ar pilkšvas pilvukas, tamsiai juodai melsvo atspalvio nugarėlė, o ant pasturgalio balta dėmelė. Snapas trumpas ir plokščias, žiotys labai plačios. Kojos neilgos ir kartu su pirštais iki nagų apaugusios smulkiais plunksnų pūkeliais.

Dydis tarp rūšių nežymus, kūno ilgis nuo 13 iki 15 cm. Stambiausia gentyje rūšis yra paprastosios langinės kregždės (Delichon urbicum) vidutiniškai sveriančios 18,3 g su giliausia uodegos iškirpte, mažiausios – nepalinės langinės kregždės (Delichon nipalense) vidutiniškai sveriančios 15 g, o jų uodega vėduoklės formos.

Rušys 
Pasaulio paukščių vadovo (Handbook of the Birds of the World) 2022 m. internetinėje versijoje nurodomos 3 langinių kregždžių (Delichon) genties rūšys.

Leidinyje „Pasaulio paukščiai: rekomenduojami angliški pavadinimai“ (Birds of the World: Recommended English Names), kurio sąrašus sudaro tarptautinė ornitologų sąjunga, ir jo internetinėje v12.1 versijoje išskiriamos 4 langinių kregždžių (Delichon) genties rūšys (pilnas sąrašas žemiau):
 Delichon urbicum (Linnaeus, 1758) – Paprastoji langinė kregždė; perimviečių arealas vakarinėje Eurazijoje, įskaitant Vakarų Sibirą, bei Šiaurės Afrikos šiaurvakarius. Žiemoja daugiausiai Užsachario Afrikoje, mažesnė populiacijos dalis Pietvakarių Azijos pietų regionuose ir Pietų Azijoje.
 Delichon lagopodum (Pallas, 1811); perimviečių arealas Šiaurės Azijos rytuose ir Rytų Azijos šiaurės rytiniuose regionuose, žiemoja žemyninėje Pietryčių Azijoje – Mianmare ir Indokinijoje.
 Delichon nipalense Moore, F, 1854 – Nepalinė langinė kregždė; arealas Indijos subkontinento šiaurės rytinėje dalyje ir per šiaurinį Mianmarą ir pietinę Kiniją tęsiasi į šiaurės vakarų Vietnamą. Šios rūšies populiacijos sėslios.
 Delichon dasypus (Bonaparte, 1850) – Rytinė langinė kregždė; perimviečių arealas Šiaurės Azijos pačiuose pietryčiuose, Rytų Azijoje ir Indijos subkontinento šiaurvakariuose. Žiemoja Indijos subkontinente ir Pietryčių Azijoje.

Neretai paprastosios langinės kregždės (Delichon urbicum) ir rytinės langinės kregždės (Delichon dasypus) laikomos viena rūšimi, ir kaip manoma, ypač kontaktų zonose jos tarpusavyje poruojasi, tačiau dėl jų morfologinių didelių panašumų, hibridai sunku identifikuoti ir oficialiai iki šiol jie nepastebėti.

Paplitimas Lietuvoje 
Lietuvoje dvi rūšys:
 Paprastoji langinė kregždė (Delichon urbicum); šalyje gana dažna, perinti, sezoninių migrantų rūšis.
 Rytinė langinė kregždė (Delichon dasypus); iki 2022 m. žinomas tik vienas atvejis, kai 2016 m buvo užklydusi į šalį.

Galerija

Šaltiniai

Nuorodos 
 youtube.com / Amazing colonies with hundreds of nests of House martins on a house – 27/5/2020 Panagia -Cyprus (video vaizdo įraše paprastųjų langinių kregždžių kolonija Kipro Pano Panaijo (Πάνω Παναγιά) kaime)
 youtube.com / There’s A New Bird Wintering In Sri Lanka (video vaizdo įrašas apie pastebėtą naują Šri Lankai žiemojančią rūšį – rytinę langinę kregždę)

Kregždiniai